Burjassot ret homenatge a Toni Ananda
2025-07-24

Els Jardins de la Devesa des Castell de Burjassot van albergar, el passat cap de setemna, un acte molt emotiu per a retre homenatge a un dels seus veïns, Toni García (Toni Ananda), qui va deixar una gran petjada cultural en el municipi.

Comptant amb la col·laboració de l’Ajuntament i del Col·legi Major Sant Joan de Ribera, on se situen els jardins, l’acte va comptar amb l’assistència de la família del genial poeta, gran persona i excepcional professor que, fins i tot sense estar, va fer que a tots i totes les presents se’ls dibuixara un somriure en parlar d’ell. I, és que, tal com va destacar la seua filla major, “Toni era una persona vitamina per a tots”.

No van faltar les paraules, en aquest emotiu acte conduït per la seua filla, de l’alcalde de Burjassot Rafa García i del director del Col·legi Major Sant Joan de Ribera, Santiago Pons, destacant tots dos la figura de Toni, la seua obstinació cultural i social pel desenvolupament de múltiples activitats, la bellesa de les seues creacions poètiques i el valuós llegat que ha deixat en el municipi. De fet, Toni va ser el creador de la Ruta de les Ànimes en la pròpia Devesa.

Després dels parlaments, l’acte que també va comptar amb els regidors de l’Equip de Govern Javier Naharros, Estefanía Ballesteros i Manuel Pérez Menero, va continuar amb la lectura de poemes d’Ananda per diferents punts del jardí per part dels seus familiars i amics, entre els quals van sonar també delicades peces de música. Aquests poemes ja llueixen en uns cuidats panells que podran contemplar els visitants a aquest pulmó verd del municipi.

L’acte va finalitzar amb una cançó interpretada en directe per la filla major de Toni i donant pas a una xicoteta mostra fotogràfica amb la qual es va fer un recorregut per la vida de Toni.